སྤྱི་ལོ་ཉིས་སྟོང་ལོའི་ཟླ་དང་པོའི་ཚེས་གཅིག་ཉིན་ང་རང་བདག་ཅག་གི་སྟོན་པའི་འཁྲུངས་གནས་ལུམྦྷི་ནིར་ཡོད།ཉིན་མོར་ས་སྐྱའི་སྨོན་ལམ་ལ་མཉམ་ཞུགས་དང་དགོང་མོར་ཏིང་ངེ་འཛིན་ལ་རྩེ་གཅིག་ཏུ་གཞོལ་བའི་དུས་ཤིག་ཀྱང་ཡིན།སྟོང་ལོ་གསར་པ་ཞེས་པའི་སྐད་གྲགས་ཅན་དེ་བསླེབས་སོང་།འཛམ་གླིང་གི་མི་ཆེན་དུ་གྲགས་པ་མང་པོར་བརྙན་འཕྲིན་དང་རླུང་འཕྲིན་ཚགས་པར་སོགས་བརྒྱུད་ནས་འགྲོ་བ་མིའི་རིགས་ལ་བཀྲ་ཤིས་བདེ་ལེགས་དང་དགའ་བསུ་འཚམ་འདྲི་བྱེད་བཞིན་འདུགཡིན་ཡང་ང་ནི་དོན་དག་གློ་བུར་བ་ཞིག་གིས་དམ་ལ་བཏགས་བྱུང་།དེ་ནི་མི་ཆེན་དེ་དག་གི་སྟོང་ལོའི་འཚམ་འདྲི་མ་ཡིན་པར་རི་བོ་ཧི་མ་ལ་ཡའི་ཕར་རྒྱབ་ནས་ལོ་ན་གཞོན་པའི་རྒྱལ་བ་ཀརྨ་པ་བལ་ཡུལ་བརྒྱུད་རྒྱ་གར་དུ་ཕེབས་པའི་སྐོར་གྱི་གསར་འགྱུར་བདེན་རྫུན་གང་ཡིན་མི་ཤེས་པ་དེས་ཡིན།